กฎ กกฎ ก.ค.ฉบับที่๒๓ (พ.ศ. ๒๕๔๓)ออกตามความในพระราชบัญญัติระเบียบข้าราชการครูพ.ศ. ๒๕๒๓ว่าด้วยการร้องทุกข์และการพิจารณาเรื่องร้องทุกข์ขอให้แก้ไขการปฏิบัติไม่ถูกต้องหรือการไม่ปฏิบัติตามกฎหมาย------------------- อาศัยอำนาจตามความในมาตรา๔ และมาตรา ๗ (๒) แห่งพระราชบัญญัติระเบียบข้าราชการครู พ.ศ. ๒๕๒๓ ประกอบกับมาตรา ๑๓๐แห่งพระราชบัญญัติระเบียบข้าราชการพลเรือน พ.ศ. ๒๕๓๕ จึงออกกฎ ก.ค.ซึ่งได้รับอนุมัติจากคณะรัฐมนตรีไว้ ดังต่อไปนี้ ข้อ๑ กฎ ก.ค.นี้ให้ใช้บังคับเมื่อพ้นกำหนดสามสิบวันนับแต่วันถัดจากวันประกาศในราชกิจจานุเบกษาเป็นต้นไป ข้อ๒การร้องทุกข์และการพิจารณาเรื่องร้องทุกข์ ในกรณีที่ข้าราชการครูเห็นว่าผู้บังคับบัญชาใช้อำนาจหน้าที่ปฏิบัติต่อตนโดยไม่ถูกต้องหรือไม่ปฏิบัติต่อตนให้ถูกต้องตามกฎหมาย ให้เป็นไปตามหลักเกณฑ์และวิธีการที่กำหนดในกฎก.ค.นี้ ข้อ๓เมื่อผู้อยู่ใต้บังคับบัญชามีปัญหาเกี่ยวกับการที่ผู้บังคับบัญชาใช้อำนาจหน้าที่ปฏิบัติต่อตนไม่ถูกต้องหรือไม่ปฏิบัติต่อตนให้ถูกต้องตามกฎหมายและแสดงความประสงค์ที่จะปรึกษาหารือกับผู้บังคับบัญชาให้ผู้บังคับบัญชานั้นให้โอกาสรับฟังหรือสอบถามเกี่ยวกับปัญหาดังกล่าวเพื่อเป็นทางแห่งการทำความเข้าใจและแก้ปัญหาที่เกิดขึ้นในชั้นต้น ถ้าผู้อยู่ใต้บังคับบัญชาไม่ประสงค์จะปรึกษาหารือหรือปรึกษาหารือแล้วไม่ได้รับคำชี้แจงหรือได้รับคำชี้แจงไม่เป็นที่พอใจก็ให้ร้องทุกข์ตามข้อ ๔ ข้อ๔ การร้องทุกข์ให้ร้องทุกข์ได้สำหรับตนเองเท่านั้น จะร้องทุกข์แทนผู้อื่นหรือมอบหมายให้ผู้อื่นร้องแทนไม่ได้และให้ร้องทุกข์เป็นหนังสือภายในสามสิบวันนับแต่วันทราบเรื่องอันเป็นเหตุให้ร้องทุกข์ ข้อ๕หนังสือร้องทุกข์ต้องลงลายมือชื่อและตำแหน่งของผู้ร้องทุกข์ และต้องประกอบด้วยสาระสำคัญที่แสดงข้อเท็จจริงและปัญหาของเรื่องให้เห็นว่าผู้บังคับบัญชาใช้อำนาจหน้าที่ปฏิบัติต่อตนโดยไม่ถูกต้องหรือไม่ปฏิบัติต่อตนให้ถูกต้องตามกฎหมายอย่างใดและความประสงค์ของการร้องทุกข์ ถ้าผู้ร้องทุกข์ประสงค์จะแถลงการณ์ด้วยวาจาในชั้นพิจารณาของอ.ก.ค. กรุงเทพมหานคร อ.ก.ค. จังหวัด อ.ก.ค. กรม อ.ก.ค. กรมซึ่งทำหน้าที่ อ.ก.พ. กระทรวง หรือ ก.ค. แล้วแต่กรณีให้แสดงความประสงค์ไว้ในหนังสือร้องทุกข์หรือจะทำเป็นหนังสือต่อหากก็ได้ แต่ต้องยื่นหรือส่งก่อนที่ อ.ก.ค. หรือ ก.ค. แล้วแต่กรณีเริ่มพิจารณาเรื่องร้องทุกข์ โดยยื่นหรือส่งตรงต่อ อ.ก.ค. หรือ ก.ค. ข้อ๖ การร้องทุกต่อ อ.ก.ค. กรุงเทพมหานคร อ.ก.ค จังหวัด อ.ก.ค.กรม อ.ก.ค. กรม ซึ่งทำหน้าที่ อ.ก.พ.กระทรวง หรือก.ค.แล้วแต่กรณี ให้ดำเนินการดังนี้ (๑)ในกรณีที่เหตุร้องทุกข์เกิดจากผู้อำนวยการการประถมศึกษากรุงเทพมหานครหรือผู้บังคับบัญชาระดับที่ต่ำกว่านั้นให้ร้องทุกต่อ อ.ก.ค. กรุงเทพมหานคร และให้ อ.ก.ค กรุงเทพมหานครเป็นผู้พิจารณา (๒)ในกรณีที่เหตุร้องทุกข์เกิดจากผู้อำนวยการการประถมศึกษาจังหวัด หรือผู้บังคับบัญชาระดับที่ต่ำกว่านั้น ให้ร้องทุกต่ออ.ก.ค. จังหวัด และให้ อ.ก.ค.จังหวัด เป็นผู้พิจารณา (๓)ในกรณีที่เหตุร้องทุกข์เกิดจากผู้บังคับบัญชาในราชการบริหารส่วนกลางที่ต่ำกว่าอธิบดีหรือในราชการบริหารส่วนภูมิภาคที่ต่ำกว่าผู้ว่าราชการจังหวัดให้ร้องทุกต่อ อ.ก.ค. กรม และให้ อ.ก.ค. กรม เป็นผู้พิจารณา (๔)ในกรณีที่เหตุร้องทุกข์เกิดจากผู้ว่าราชการจังหวัด หรืออธิบดี ให้ร้องทุกข์ต่อ อ.ก.ค. กรม ซึ่งทำหน้าที่ อ.ก.พ.กระทรวง และให้ อ.ก.ค. กรมซึ่งทำหน้าที่ อ.ก.พ.กระทรวง เป็นผู้พิจารณา (๕)ในกรณีที่เหตุร้องทุกข์เกิดจากนายกรัฐมนตรี รัฐมนตรีเจ้าสังกัด หรือปลัดกระทรวงหรือกรณีผู้บังคับบัญชาปฏิบัติหรือไม่ปฏิบัติต่อผู้ร้องทุกข์ตามมติของ อ.ก.ค. กรม ซึ่งทำหน้าที่ อ.ก.พ.กระทรวงหรือกรณีที่เหตุร้องทุกข์เกิดจากการถูกสั่งพักราชการตามมาตรา ๑๐๗ แห่งพระราชบัญญัติระเบียบข้าราชการพลเรือน พ.ศ.๒๕๓๕ ให้ร้องทุกต่อ ก.ค. และให้ ก.ค. เป็นผู้พิจารณา ข้อ๗ผู้ร้องทุกข์มีสิทธิคัดค้านอนุกรรมการ หรือกรรมการผู้พิจารณาเรื่องร้องทุกข์ถ้าผู้นั้นมีเหตุอย่างหนึ่งอย่างใดดังต่อไปนี้ (๑)เป็นผู้บังคับบัญชาผู้เป็นเหตุแห่งการร้องทุกข์ (๒)มีส่วนได้เสียในเรื่องที่ร้องทุกข์ (๓)มีสาเหตุโกรธเคืองผู้ร้องทุกข์ (๔)เป็นคู่สมรส บุพการี ผู้สืบสันดาน หรือพี่น้องร่วมบิดามารดา หรือร่วมบิดา หรือร่วมมารดากับผู้บังคับบัญชาผู้เป็นเหตุแห่งการร้องทุกข์ การคัดค้านอนุกรรมการหรือกรรมการผู้พิจารณาเรื่องร้องทุกข์นั้น ต้องแสดงข้อเท็จจริงที่เป็นเหตุแห่งการคัดค้านไว้ในหนังสือร้องทุกข์หรือแจ้งเพิ่มเติมเป็นหนังสือก่อนที่ อ.ก.ค. หรือ ก.ค. แล้วแต่กรณี เริ่มพิจารณาเรื่องร้องทุกข์ เมื่อมีเหตุหรือมีการคัดค้านตามวรรคหนึ่งอนุกรรมการ หรือกรรมการผู้นั้นจะขอถอนตัวไม่ร่วมพิจารณาเรื่องร้องทุกข์นั้นก็ได้ถ้าอนุกรรมการ หรือกรรมการผู้นั้นมิได้ขอถอนตัวให้คณะกรรมการที่เหลืออยู่นอกจากอนุกรรมการหรือกรรมการผู้ถูกคัดค้านพิจารณาข้อเท็จจริงที่คัดค้านหากเห็นว่าข้อเท็จจริงนั้นน่าเชื่อถือ ให้แจ้งอนุกรรมการ หรือกรรมการผู้นั้นทราบและมิให้ร่วมพิจารณาเรื่องร้องทุกข์นั้นเว้นแต่จะพิจารณาเห็นว่าให้อนุกรรมการหรือกรรมการผู้นั้นร่วมพิจารณาเรื่องร้องทุกข์ดังกล่าวจะเป็นประโยชน์ยิ่งกว่าเพราะจะทำให้ได้ความจริงและเป็นธรรม จะให้อนุกรรมการหรือกรรมการผู้นั้นร่วมพิจารณาเรื่องร้องทุกข์นั้นก็ได้ ข้อ๘ เพื่อประโยชน์ในการนับระยะเวลาร้องทุกข์ (๑)ในกรณีที่เหตุร้องทุกข์เกิดจากการที่ผู้บังคับบัญชามีคำสั่งเป็นหนังสือต่อผู้ร้องทุกข์ให้ถือวันที่ถูกสั่งลงลายมือชื่อรับทราบคำสั่งเป็นวันทราบเรื่องอันเป็นเหตุให้ร้องทุกข์ ถ้าผู้ถูกสั่งไม่ยอมลงลายมือชื่อรับทราบคำสั่งและมีการแจ้งคำสั่งให้ผู้ถูกสั่งทราบกับมอบสำเนาคำสั่งให้ผู้ถูกสั่ง แล้วทำบันทึกลงวันเดือนปีเวลา และสถานที่ที่แจ้งและลงลายมือชื่อผู้แจ้งพร้อมทั้งพยานรู้เห็นไว้เป็นหลักฐานแล้วให้ถือวันที่แจ้งนั้นเป็นวันทราบเรื่องอันเป็นเหตุให้ร้องทุกข์ ถ้าไม่อาจแจ้งให้ผู้ถูกลงลายมือชื่อรับทราบคำสั่งได้โดยตรงและได้แจ้งเป็นหนังสือส่งสำเนาคำสั่งทางไปรษณีย์ลงทะเบียนตอบรับไปให้ผู้ถูกสั่งณ ที่อยู่ของผู้ถูกสั่งซึ่งปรากฏตามหลักฐานของทางราชการโดยส่งสำเนาคำสั่งไปให้สองฉบับเพื่อให้ผู้ถูกสั่งเก็บไว้หนึ่งฉบับและให้ผู้ถูกสั่งลงลายมือชื่อและวันเดือนปีที่รับทราบคำสั่งส่งกลับคืนมาเพื่อเก็บไว้เป็นหลักฐานหนึ่งฉบับ ในกรณีเช่นนี้เมื่อล่วงพ้นสามสิบวันนับแต่วันที่ปรากฏในใบตอบรับทางไปรษณีย์ลงทะเบียนว่าผู้ถูกสั่งได้รับเอกสารดังกล่าวหรือมีผู้รับแทนแล้วแม้ยังไม่ได้รับสำเนาคำสั่งฉบับที่ให้ผู้ถูกสั่งลงลายมือชื่อและวันเดือนปีที่รับทราบคำสั่งกลับคืนมาให้ถือว่าผู้ถูกสั่งได้ทราบคำสั่งแล้ว (๒)ในกรณีที่ผู้บังคับบัญชาไม่มีคำสั่งเป็นหนังสือต่อผู้ร้องทุกข์โดยตรง ให้ถือวันที่มีหลักฐานยืนยันว่าผู้ร้องทุกข์รับทราบหรือควรได้ทราบคำสั่งนั้นเป็นวันทราบเรื่องกันเป็นเหตุให้ร้องทุกข์ (๓)ในกรณีที่ผู้บังคับบัญชาใช้อำนาจหน้าที่ปฏิบัติโดยไม่ถูกต้องหรือไม่ปฏิบัติให้ถูกต้องตามกฎหมายต่อผู้ร้องทุกข์โดยไม่ได้มีคำสั่งอย่างใดให้ถือวันที่ผู้ร้องทุกข์ควรได้ทราบถึงการใช้อำนาจหน้าที่ของผู้บังคับบัญชาดังกล่าวเป็นวันทราบเรื่องอันเป็นเหตุให้ร้องทุกข์ ข้อ๙ การร้องทุกข์ ต่อ อ.ก.ค.กรุงเทพมหานคร อ.ก.ค.จังหวัด อ.ก.ค.กรม หรือ อ.ก.ค. กรม ซึ่งทำหน้าที่ อ.ก.พ.กระทรวงให้ทำหนังสือร้องทุกข์ถึงประธาน อ.ก.ค.พร้อมกับสำเนารับรองถูกต้องหนึ่งฉบับโดยออกนามจังหวัดหรือกรมแล้วแต่กรณี และยื่นที่ส่วนราชการนั้น การร้องทุกข์ต่อก.ค. ให้ทำหนังสือร้องทุกข์ถึงประธาน ก.ค. หรือเลขาธิการ ก.ค. พร้อมกับสำเนารับรองถูกต้องหนึ่งฉบับและยื่นที่สำนักงาน ก.ค. ผู้ร้องทุกข์จะยื่นหรือส่งหนังสือร้องทุกข์พร้อมกับสำเนารับรองถูกต้องหนึ่งฉบับผ่านผู้บังคับบัญชาหรือผ่านผู้บังคับบัญชาผู้เป็นเหตุแห่งการร้องทุกข์ก็ได้และให้ผู้บังคับบัญชานั้นดำเนินการตามข้อ ๑๑ วรรคสอง หรือวรรคสาม แล้วแต่กรณี ในกรณีที่มีผู้นำหนังสือร้องทุกข์มายื่นเองให้ผู้รับหนังสือออกใบรับหนังสือประทับตรารับหนังสือและลงทะเบียนรับหนังสือไว้เป็นหลักฐานในวันที่รับหนังสือตามระเบียบว่าด้วยงานสารบรรณและให้ถือวันที่รับหนังสือตามหลักฐานดังกล่าวเป็นวันยื่นหนังสือร้องทุกข์ ในกรณีที่ส่งหนังสือร้องทุกข์ทางไปรษณีย์ให้ถือวันที่ที่ทำการไปรษณีย์ต้นทางออกใบรับฝากเป็นหลักฐานฝากส่งหรือวันที่ที่ทำการไปรษณีย์ต้นทางประทับตรารับที่ซองหนังสือเป็นวันส่งหนังสือร้องทุกข์ เมื่อได้ยื่นหรือส่งหนังสือร้องทุกข์ไว้แล้วผู้ร้องทุกข์จะยื่นหรือส่งหนังสือร้องทุกข์หรือเอกสารหลักฐานเพิ่มเติมก่อนที่ อ.ก.ค.กรุงเทพมหานครอ.ก.ค.จังหวัด อ.ก.ค.กรม อ.ก.ค. กรม ซึ่งทำหน้าที่ อ.ก.พ. กระทรวง หรือ ก.ค.แล้วแต่กรณี เริ่มพิจารณาเรื่องร้องทุกข์ก็ได้โดยยื่นหรือส่งตรงต่อ อ.ก.ค. หรือ ก.ค. ข้อ๑๐ให้กรณีที่ผู้ร้องทุกข์ไม่ประสงค์จะให้มีการพิจารณาเรื่องร้องทุกข์ต่อไปจะขอถอนเรื่องร้องทุกข์ก่อนที่ อ.ก.ค. กรุงเทพมหานคร อ.ก.ค.จังหวัด อ.ก.ค.กรม อ.ก.ค.กรม ซึ่งทำหน้าที่ อ.ก.พ. กระทรวง หรือ ก.ค. แล้วแต่กรณีเริ่มพิจารณาเรื่องร้องทุกข์เสร็จสิ้นก็ได้ โดยทำเป็นหนังสือยื่นหรือส่งตรงต่อ อ.ก.ค. หรือก.ค.เมื่อได้ถอนเรื่องร้องทุกข์แล้วการพิจารณาเรื่องร้องทุกข์นั้นให้เป็นอันระงับ ข้อ๑๑ เมื่อได้รับหนังสือร้องทุกข์ตามข้อ๙ วรรคหนึ่ง หรือวรรคสอง ให้ประธาน อ.ก.ค. กรุงเทพมหานคร ประธาน อ.ก.ค. จังหวัดประธาน อ.ก.ค.กรม ประธาน อ.ก.ค.กรม ซึ่งทำหน้าที่ ประธาน อ.ก.พ.กระทรวง หรือสำนักงาน ก.ค. แล้วแต่กรณี มีหนังสือแจ้งพร้อมทั้งส่งสำเนาหนังสือร้องทุกข์ให้ผู้บังคับบัญชาผู้เป็นเหตุแห่งการร้องทุกข์ทราบโดยเร็วและให้ผู้บังคับบัญชาผู้เป็นเหตุแห่งการร้องทุกนั้นส่งเอกสารหลักฐานที่เกี่ยวข้องและคำชี้แจงของตน (ถ้ามี)ไปเพื่อประกอบการพิจารณาภายในเจ็ดวันทำการนับแต่วันได้รับหนังสือ ในกรณีที่ผู้บังคับบัญชาได้รับหนังสือร้องทุกข์ที่ได้ยื่นหรือส่งตามข้อ๙ วรรคสาม ให้ผู้บังคับบัญชานั้นส่งหนังสือร้องทุกข์พร้อมทั้งสำเนาต่อไปยังผู้บังคับบัญชาผู้เป็นเหตุแห่งการร้องทุกข์ภายในสามวันทำการนับแต่วันที่ได้รับหนังสือร้องทุกข์ เมื่อผู้บังคับบัญชาผู้เป็นเหตุแห่งการร้องทุกข์ได้รับหนังสือร้องทุกข์ที่ได้ยื่นหรือส่งตามวรรคสอง หรือข้อ ๙ วรรคสามให้ผู้บังคับบัญชาผู้เป็นเหตุแห่งการร้องทุกข์นั้นจัดส่งหนังสือร้องทุกข์พร้อมทั้งสำเนาและเอกสารหลักฐานที่เกี่ยวข้องและคำชี้แจงของตน (ถ้ามี) ไปยังประธาน อ.ก.ค. กรุงเทพมหานคร ประธาน อ.ก.ค. จังหวัดประธาน อ.ก.ค.กรม ประธาน อ.ก.ค.กรม ซึ่งทำหน้าที่ อ.ก.พ.กระทรวง หรือ สำนักงาน ก.ค.แล้วแต่กรณี ภายในเจ็ดวันทำการนับแต่ได้รับหนังสือร้องทุกข์ ข้อ๑๒ การพิจารณาเรื่องร้องทุกข์ให้อ.ก.ค. กรุงเทพมหานคร อ.ก.ค. จังหวัด อ.ก.ค.กรม อ.ก.ค.กรม ซึ่งทำหน้าที่ อ.ก.พ.กระทรวงแล้วแต่กรณี พิจารณาจากเรื่องราวการปฏิบัติหรือไม่ปฏิบัติต่อผู้ร้องทุกข์ของผู้บังคับบัญชาผู้เป็นเหตุแห่งการร้องทุกข์และในกรณีจำเป็นและสมควรอาจขอเอกสารและหลักฐานที่เกี่ยวข้องเพิ่มเติมรวมทั้งคำชี้แจงจากหน่วยราชการ รัฐวิสาหกิจ หน่วยงานอื่นของรัฐ ห้างหุ้นส่วนบริษัทหรือบุคคลใด ๆ หรือขอให้ผู้แทนหน่วยราชการ รัฐวิสาหกิจ หน่วยงานอื่นของรัฐห้างหุ้นส่วน บริษัท ข้าราชการ หรือบุคคลใด ๆมาให้ถ้อยคำหรือชี้แจงข้อเท็จจริงเพื่อประกอบการพิจารณาได้ ในกรณีที่ผู้ร้องทุกข์ขอแถลงการณ์ด้วยวาจาหาก อ.ก.ค. พิจารณาเห็นว่า การแถลงการณ์ด้วยวาจาไม่จำเป็นแก่การพิจารณาวินิจฉัยเรื่องร้องทุกข์จะให้งดแถลงการณ์ด้วยวาจาเสียก็ได้ ในกรณีที่นัดให้ผู้ร้องทุกข์มาแถลงการณ์ด้วยวาจาต่อที่ประชุมให้แจ้งให้ผู้บังคับบัญชาผู้เป็นเหตุแห่งการร้องทุกข์ทราบด้วยว่าถ้าประสงค์จะแถลงแก้ก็ให้มาแถลงหรือมอบหมายเป็นหนังสือให้ข้าราชการที่เกี่ยวข้องเป็นผู้แทนมาแถลงด้วยวาจาต่อที่ประชุมครั้งนั้นได้ ทั้งนี้ ให้แจ้งล่วงหน้าตามควรแก่กรณีและเพื่อประโยชน์ในการแถลงแก้ดังกล่าวให้ผู้บังคับบัญชาผู้เป็นเหตุแห่งการร้องทุกข์หรือผู้แทนเข้าฟังคำแถลงการณ์ด้วยวาจาของผู้ร้องทุกข์ได้ ข้อ๑๓ ให้ อ.ก.ค. กรุงเทพมหานคร อ.ก.ค.จังหวัด อ.ก.ค.กรม อ.ก.ค.กรม ซึ่งทำหน้าที่ อ.ก.พ.กระทรวง แล้วแต่กรณีพิจารณาวินิจฉัยเรื่องร้องทุกข์ให้แล้วเสร็จภายในสามสิบวันนับแต่วันได้รับหนังสือร้องทุกข์และเอกสารหลักฐานตามข้อ๑๑ แต่ถ้ามีความจำเป็นไม่อาจพิจารณาให้แล้วเสร็จภายในเวลาดังกล่าวให้ขยายเวลาพิจารณาได้อีกไม่เกินสามสิบวันและให้บันทึกแสดงเหตุผลความจำเป็นที่ต้องขยายเวลาไว้ด้วย ในกรณีที่ขยายเวลาตามวรรคหนึ่งแล้วการพิจารณายังไม่แล้วเสร็จให้ อ.ก.ค. กรุงเทพมหานคร อ.ก.ค. จังหวัด อ.ก.ค.กรม อ.ก.ค.กรมซึ่งทำหน้าที่ อ.ก.พ.กระทรวง แล้วแต่กรณี ขยายเวลาพิจารณาได้อีกไม่เกินสามสิบวันแต่ทั้งนี้ให้พิจารณากำหนดมาตรการที่จะทำให้การพิจารณาแล้วเสร็จโดยเร็วและบันทึกไว้เป็นหลักฐานในรายงานการประชุมและให้ส่งสำเนารายงานการประชุม อ.ก.ค. กรุงเทพมหานคร อ.ก.ค. จังหวัดอ.ก.ค.กรม อ.ก.ค.กรม ซึ่งทำหน้าที่ อ.ก.พ. กระทรวง แล้วแต่กรณี ไปยัง อ.ก.ค. กรมซึ่งทำหน้าที่ อ.ก.พ.กระทรวง แต่สำหรับ อ.ก.ค. กรม ซึ่งทำหน้าที่ อ.ก.พ. กระทรวงให้ส่งรายงานการประชุม อ.ก.ค. กรม ซึ่งทำหน้าที่ อ.ก.พ กระทรวง ไปยัง ก.ค. กรมโดยให้ดำเนินการส่งภายในสิบวันนับแต่วันที่ครบกำหนดขยายเวลาตามวรรคหนึ่ง เพื่อที่ อ.ก.ค. กรมซึ่งทำหน้าที่ อ.ก.พ.กระทรวง หรือ ก.ค. แล้วแต่กรณี จะได้ติดตาม แนะนำและชี้แจงให้การพิจารณาแล้วเสร็จโดยเร็ว เมื่ออ.ก.ค. กรุงเทพมหานคร อ.ก.ค. จังหวัด อ.ก.ค.กรม อ.ก.ค.กรม ซึ่งทำหน้าที่ อ.ก.พ. กระทรวงพิจารณาวินิจฉัยเรื่องร้องทุกข์นั้นเสร็จแล้ว ให้แจ้งผลการพิจารณาวินิจฉัยให้ อ.ก.ค.กรม ซึ่งทำหน้าที่ อ.ก.พ.กระทรวง หรือก.ค. แล้วแต่กรณี ทราบด้วย ข้อ๑๔ เมื่อ อ.ก.ค. กรุงเทพมหานครอ.ก.ค. จังหวัด อ.ก.ค.กรม อ.ก.ค.กรม ซึ่งทำหน้าที่ อ.ก.พ.กระทรวงได้พิจารณาวินิจฉัยเรื่องร้องทุกข์ตามข้อ ๖ (๑) (๒) (๓) หรือ (๔) แล้ว (๑)ถ้าเห็นว่าการที่ผู้บังคับบัญชาใช้อำนาจหน้าที่ปฏิบัติหรือไม่ปฏิบัติต่อผู้ร้องทุกข์นั้นถูกต้องตามกฎหมายแล้วให้มีมติยกคำร้องทุกข์ (๒)ถ้าเห็นว่าการที่ผู้บังคับบัญชาใช้อำนาจหน้าที่ปฏิบัติหรือไม่ปฏิบัติต่อผู้ร้องทุกข์นั้นไม่ถูกต้องตามกฎหมายให้มีมติแก้ไขโดยเพิกถอนหรือยกเลิกการปฏิบัติไม่ถูกต้องตามกฎหมายนั้นหรือให้ปฏิบัติต่อผู้ร้องทุกข์ให้ถูกต้องตามกฎหมาย (๓)ถ้าเห็นว่าการที่ผู้บังคับบัญชาใช้อำนาจหน้าที่ปฏิบัติหรือไม่ปฏิบัติต่อผู้ร้องทุกข์นั้นถูกต้องตามกฎหมายแต่บางส่วนและไม่ถูกต้องตามกฎหมายบางส่วน ให้มีมติให้แก้ไขหรือให้ปฏิบัติให้ถูกต้องตามกฎหมาย (๔)ถ้าเห็นสมควรดำเนินการโดยประการอื่นใด เพื่อให้มีความถูกต้องตามกฎหมายและมีความเป็นธรรม ให้มีมติให้ดำเนินการได้ตามควรแก่กรณี การพิจารณามีมติตามวรรคหนึ่งให้บันทึกเหตุผลของการพิจารณาวินิจฉัยไว้ในรายงานการประชุมด้วย ข้อ๑๕ เมื่อ อ.ก.ค. กรุงเทพมหานครอ.ก.ค. จังหวัด อ.ก.ค.กรม อ.ก.ค.กรม ซึ่งทำหน้าที่ อ.ก.พ.กระทรวง ได้มีมติตามข้อ ๑๔ แล้วให้ผู้อำนวยการการประถมศึกษากรุงเทพมหานคร ผู้อำนวยการการประถมศึกษาจังหวัด หรืออธิบดีแล้วแต่กรณี สั่งหรือปฏิบัติให้เป็นไปตามมตินั้นในโอกาสแรกที่ทำได้ในกรณีที่มีเหตุผลความจำเป็นจะให้มีการรับรองรายงานการประชุมเสียก่อนก็ได้และเมื่อได้สั่งหรือปฏิบัติตามมติดังกล่าวแล้วให้แจ้งให้ผู้ร้องทุกข์ทราบเป็นหนังสือโดยเร็ว ข้อ๑๖การพิจารณาเรื่องร้องทุกข์ในกรณีที่ร้องทุกข์ต่อ ก.ค. ตามข้อ ๖ (๕) ให้นำข้อ ๑๒ ข้อ ๑๓ ข้อ ๑๔ มาใช้บังคับโดยอนุโลม เมื่อก.ค. ได้พิจารณาวินิจฉัยเรื่องร้องทุกข์และมีมติเป็นประการใดแล้วให้รายงานนายกรัฐมนตรีในฐานะหัวหน้ารัฐบาลเพื่อพิจารณาสั่งการตามที่เห็นสมควร เมื่อนายกรัฐมนตรีได้สั่งการเป็นประการใดแล้วให้สำนักงาน ก.ค. แจ้งให้ผู้ร้องทุกข์ทราบเป็นหนังสือพร้อมทั้งแจ้งให้กรมที่เกี่ยวข้องทราบ หรือดำเนินการให้เป็นไปตามคำสั่งของนายกรัฐมนตรีโดยเร็ว ข้อ๑๗ มติของ อ.ก.ค. กรุงเทพมหานครอ.ก.ค. จังหวัด อ.ก.ค.กรม อ.ก.ค.กรม ซึ่งทำหน้าที่ อ.ก.พ.กระทรวง ตามข้อ ๑๔และคำสั่งของนายกรัฐมนตรีตามข้อ ๑๖ ให้เป็นที่สุด ข้อ๑๘ การนับระยะเวลาตามกฎ ก.ค. นี้สำหรับเวลาเริ่มต้น ให้นับวันถัดจากวันแรกแห่งเวลานั้นเป็นวันเริ่มนับระยะเวลา ส่วนเวลาสุดสิ้นถ้าวันสุดท้ายแห่งระยะเวลาตรงกับวันหยุดราชการให้นับวันเริ่มเปิดทำการใหม่เป็นวันสุดท้ายแห่งระยะเวลา ข้อ๑๙ในกรณีที่ข้าราชการครูได้ยื่นหรือส่งหนังสือร้องทุกข์ต่อผู้บังคับบัญชาไว้แล้วก่อนวันที่กฎ ก.ค. นี้ใช้บังคับและการพิจารณาวินิจฉัยเรื่องร้องทุกข์นั้นยังไม่แล้วเสร็จให้ผู้บังคับบัญชาดังกล่าวพิจารณาวินิจฉัยเรื่องร้องทุกข์นั้นต่อไปตามกฎ ก.พ. ฉบับที่ ๑๗ (พ.ศ. ๒๕๔๐)ออกตามความในพระราชบัญญัติระเบียบข้าราชการพลเรือน พ.ศ. ๒๕๓๕ ว่าด้วยการร้องทุกข์และการพิจารณาเรื่องร้องทุกข์ขอให้แก้ไขการปฏิบัติไม่ถูกต้องหรือการไม่ปฏิบัติตามกฎหมาย ให้ไว้ณ วันที่ ๑๔ กุมภาพันธ์ พ.ศ. ๒๕๔๓ วันชัยตันศิริ รัฐมนตรีช่วยว่าการกระทรวงศึกษาธิการ ซึ่งรัฐมนตรีมอบหมาย ประธาน ก.ค.+--------------------------------------------------------------------------------------------------+หมายเหต ุ:-เหตุผลในการประกาศในกฎ ก.ค. ฉบับนี้ คือ เนื่องจากมาตรา ๔ แห่งพระราชบัญญัติระเบียบข้าราชการครู พ.ศ. ๒๕๒๓บัญญัติให้นำกฎหมายว่าด้วยระเบียบข้าราชการพลเรือนมาใช้บังคับแก่ข้าราชการครูโดยอนุโลมและในกรณีใดที่กฎหมายว่าด้วยระเบียบราชการพลเรือนกำหนดให้ ก.พ.ออกกฎ ก.พ. ในกรณีนั้นให้ก.ค. ออกกฎ ก.ค. และโดยที่มาตรา ๑๓๐แห่งพระราชบัญญัติระเบียบข้าราชการพลเรือน พ.ศ. ๒๕๓๕ กำหนดว่า การร้องทุกข์และการพิจารณาเรื่องร้องทุกข์ขอให้แก้ไขการปฏิบัติไม่ถูกต้องหรือการไม่ปฏิบัติตามกฎหมายให้เป็นไปตามหลักเกณฑ์และวิธีการที่กำหนดในกฎก.พ.ประกอบกับปัจจุบัน ก.พ. ได้มีการออกกฎ ก.พ.ว่าด้วยการร้องทุกข์และการพิจารณาเรื่องร้องทุกข์ ขอให้แก้ไขการปฏิบัติไม่ถูกต้องหรือการไม่ปฏิบัติตามกฎหมายดังนั้นเพื่อให้สอดคล้องกับหลักเกณฑ์ดังกล่าวที่กำหนดในพระราชบัญญัติระเบียบข้าราชการพลเรือนพ.ศ. ๒๕๓๕ จึงจำเป็นต้องออกกฎ ก.ค. นี้[รก.๒๕๔๓/๑๔ก/๑๐/๓ มีนาคม ๒๕๔๓]